ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ հունվարի 2020 թվականի N - Լ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱ­ՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱ­ՊԵՏՈՒ­ԹՅԱՆ ՕՐԵՆՔԻ ՆԱԽԱԳԾԻ (*Պ-417-10.12.2019-ՊԻ-011/0*) ՎԵՐԱ­ԲԵՐ­ՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒ­ԹՅՈՒՆՆԵՐ ՄԱՍԻՆ

 -------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ «Հայաստանի Հանրապետության դատական օրենսգիրք» սահմանադրական օրենքում փոփոխություն և լրացում կատարելու մասին» Հայաս­տանի Հանրա­պետության օրենքի նախագծի (*Պ-417-10.12.2019-ՊԻ-011/0*) վերաբերյալ Հայաս­տա­նի Հանրապե­տու­թյան կա­­ռա­­վա­րու­թյան առաջար­կություններին:

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունները սահ­ման­ված կարգով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2020 թ. հունվարի

 Երևան

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱ­ՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱ­ՊԵՏՈՒ­ԹՅԱՆ ՕՐԵՆՔԻ ՆԱԽԱԳԾԻ (*Պ-417-10.12.2019-ՊԻ-011/0*) ՎԵՐԱ­ԲԵՐ­ՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒԹՅՈՒՆՆԵՐԸ

«Հայաստանի Հանրապետության դատական օրենսգիրք» սահմանադրական օրենքում փոփոխություն և լրացում կատարելու մասին» օրենքի նախագծով նախատեսվում է փոփոխություններ կատարել օրենսգրքի 98-րդ և 106-րդ հոդվածներում՝ *դատավորի թեկնածուների հավակնորդների ցուցակում իրավագիտության բնագավառում գիտական աստիճան ունեցող անձին ներկայացվող պահանջներից հանելով՝ վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրավունք դասավանդած կամ գիտական հաստատությունում գիտական աշխատանք կատարած լինելը, ինչպես նաև վերջիններիս և Վերաքննիչ դատարաններում և Վճռաբեկ դատարանում դատավոր նշանակվելու համար դատավորների առաջխաղացման ենթակա թեկնածուների ցուցակում ընդգրկվող անձանց համար մասնագիտական աշխատանքի փորձառություն համարել նաև հետբուհական, լրացուցիչ կրթական ծրագիր իրականացնող կազմակերպությունում իրավունքի դասավանդումը:*

 Նախագծին կից ներկայացված հիմնավորման համաձայն՝ միայն բարձրագույն ուսումնական հաստատություններում իրավունք դասավանդելու պահանջը սահմանափակում է այն գիտական աստիճան ունեցողների ընդգրկման հնարավորությունը, որոնք դասավանդել են իրավաբանական անձի կարգավիճակ ունեցող հետբուհական և լրացուցիչ կրթական ծրագրեր իրականացնող այլ կազմակերպությունում կամ ունեն ընդհանուր պահանջներին համապատասխան՝ տվյալ պարագայում առնվազն հինգ տարվա մասնագիտական աշխատանքի փորձառություն՝ զուգահեռ չզբաղվելով դասախոսությամբ: Բացի այդ, կան կազմակերպություններ, որոնք առավել նեղ մասնագիտական կրթական ծրագիր են իրականացնում, սակայն չեն հանդիսանում բարձրագույն հաստատություն օրենքում տրված հասկացության իմաստով, ինչպես օրինակ՝ «Դատախազության դպրոց» ՊՈԱԿ-ը և «Հայաստանի Հանրապետության փաստաբանական դպրոց» հիմնադրամի կարգավիճակ ունեցող ոչ առևտրային կազմակերպությունը:

Այդ համատեքստում անհրաժեշտ ենք համարում դիտարկել հետևյալ իրավական կարգավորումները: Այսպես`

 «Հայաստանի Հանրապետության դատական օրենսգիրք» սահմանադրական օրենքի 98-րդ հոդվածի 5-րդ մասի համաձայն`

*«5. Սույն օրենսգրքի 106-րդ հոդվածում, 123-րդ հոդվածի 6-րդ մասի 3-րդ կետում և 132-րդ հոդվածի 2-րդ մասի 3-րդ կետով նախատեսված անձանց համար մասնագիտական աշխատանքի փորձառություն է* ***բարձրագույն ուսումնական հաստատությունում իրավունքի դասավանդումը*** *կամ* ***գիտական հաստատությունում իրավունքի ոլորտում կատարած գիտական աշխատանքը****:»:*

Նույն օրենքի 106-րդ հոդվածի 1-ին մասի համաձայն՝

*«1. Իրավագիտության բնագավառում գիտական աստիճան ունեցող և* ***վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրավունք դասավանդած*** *կամ գիտական հաստատությունում գիտական աշխատանք կատարած անձը (այսուհետ՝ գիտական աստիճան ունեցող հավակնորդ), որը բավարարում է սույն օրենսգրքի 97-րդ հոդվածի 1-ին մասով սահմանված պահանջները, իրավունք ունի դատավորի թեկնածուների հավակնորդների ցուցակում ընդգրկվելու հայտ ներկայացնելու Բարձրագույն դատական խորհուրդ:»:*

 Նույն օրենքի 123-րդ հոդվածի 6-րդ մասի 3-րդ կետի համաձայն՝

*«3. Վերաքննիչ դատարաններում դատավոր նշանակվելու համար դատավորների առաջխաղացման ենթակա թեկնածուների ցուցակում կարող են ընդգրկվել`* *իրավագիտության բնագավառում գիտական աստիճան ունեցող և վերջին 10 տարիների ընթացքում առնվազն ութ տարի* ***բարձրագույն ուսումնական հաստատությունում******իրավունք դասավանդած*** *կամ գիտական հաստատությունում գիտական աշխատանք կատարած անձը:»:*

Նույն օրենքի 132-րդ հոդվածի 2-րդ մասի 3-րդ կետի համաձայն՝

*«3. Վճռաբեկ դատարանում դատավոր նշանակվելու համար առաջխաղացման ենթակա դատավորների թեկնածուների ցուցակում կարող են ընդգրկվել քառասուն տարին լրացած, միայն Հայաստանի Հանրապետության քաղաքացի հանդիսացող, ընտրական իրավունք ունեցող, բարձր մասնագիտական որակներով՝* *իրավագիտության դոկտորի գիտական աստիճան ունեցող և առնվազն 10 տարի* ***բարձրագույն ուսումնական հաստատությունում******իրավունք դասավանդած*** *կամ գիտական հաստատությունում գիտական աշխատանք կատարած անձը:»:*

«Կրթության մասին» ՀՀ օրենքի 3-րդ հոդվածի համաձայն՝

*«1.6)****լրացուցիչ կրթությունը (ուսուցումը)՝****լրացուցիչ կրթական ծրագրով իրականացվող* ***ոչ ֆորմալ ուսումնառություն է,*** *որի առավելագույն տևողությունը կարող է լինել մինչև հինգ ամիս»:*

*1.4)****ոչ ֆորմալ կրթությունը (ուսուցումը)՝****կրթության լրացուցիչ ուսուցման ծրագիր կամ ծրագրերի ամբողջություն, որն իրականացվում է համապատասխան ուսումնական հաստատության (հաստատությունների) կամ այդ գործառույթն իրականացնելու իրավասությունն ունեցող կազմակերպության և (կամ) ծառայության միջոցով,* ***սակայն չի հանգեցնում որակավորման աստիճանի շնորհման և ուսումնառության արդյունքների պաշտոնական ճանաչման, բացառությամբ Հայաստանի Հանրապետության օրենքներով սահմանված դեպքերի»:***

«Կրթության մասին» ՀՀ օրենքի 13-րդ հոդվածի համաձայն՝

*«1. Ուսումնական հաստատությունների տիպերն են` (...)*

*4) բարձրագույն մասնագիտական.*

*5)* ***լրացուցիչ կրթության****, այդ թվում՝ արտադպրոցական դաստիարակության.*

*6)* ***հետբուհական մասնագիտական կրթության****:»:*

Նույն օրենքի 25-րդ հոդվածի համաձայն՝

*«1. Հետբուհական մասնագիտական կրթության նպատակը բարձրագույն մասնագիտական կրթությամբ անձանց կրթական մակարդակի և գիտամանկավարժական որակավորման բարձրացումն է:*

*2. Հետբուհական մասնագիտական կրթությունն իրականացվում է* ***բարձրագույն ուսումնական հաստատությունների և գիտական կազմակերպությունների******ասպիրանտուրայում, ինտերնատուրայում, օրդինատուրայում` հետազոտողի, կլինիկական օրդինատորի կրթական ծրագրերով****:»:*

Նույն օրենքի 26-րդ հոդվածի համաձայն՝

*«1. Լրացուցիչ կրթական ծրագրերն իրականացվում են անձի ամբողջ կյանքի ընթացքում մասնագիտական և անձնական կրթական պահանջմունքները բավարարելու նպատակով և* ***համարվում են ոչ ֆորմալ ուսուցում ապահովելու միջոց****։*

*3.* ***Լրացուցիչ կրթական ծրագրերը կազմակերպվում են վերապատրաստումների, խմբային և անհատական մասնագիտական ուսուցման և կարճաժամկետ ուսուցման դասընթացների միջոցով****, որոնց ուսումնառության արդյունքները կարող են օրենսդրությամբ սահմանված կարգով գնահատվել և ճանաչվել։*

*(...)»:*

 «Բարձրագույն և հետբուհական մասնագիտական կրթության մասին» ՀՀ օրենքի 3-րդ հոդվածի 1-ին մասի 3-րդ և 4-րդ կետերի համաձայն՝

*«3)****հետբուհական մասնագիտական կրթություն`******բարձրագույն մասնագիտական կրթության (մագիստրոսի, դիպլոմավորված մասնագետի) հենքի վրա*** *ասպիրանտի, հետազոտողի, հայցորդի ծրագրով իրականացվող մասնագիտական կրթություն.*

*4)****լրացուցիչ կրթություն`****մասնագիտական կրթության հենքի վրա* ***հիմնական կրթական ծրագրերից դուրս*** *մասնագիտական որակները կատարելագործող, մասնագիտական վերաորակավորումը ապահովող, անձի մասնագիտական որակավորումն անընդհատ լրացնող կրթություն.»:*

Վերոգրյալ կարգավորումների բովանդակային և համադրված վերլուծությունից պարզ է դառնում, որ Հայաստանի Հանրապետությունում սահմանված են բարձրագույն մասնա­գիտական, լրացուցիչ և հետբուհական մասնագիտական կրթության ուսումնական հաստա­տությունների տիպեր, որոնք կրթության պետական կառավարման լիազորված մարմնի թույլտվությամբ կարող են իրականացվել նաև ոչ ուսումնական հաստատություններում, մինչդեռ բովանդակային առումով առկա են որոշակի առանձնահատկություններ: Մասնա­վորապես՝ եթե ***հետբուհական*** մասնագիտական կրթությունը` ***բարձրագույն մասնագի­տական կրթության հենքի վրա*** բարձրագույն ուսումնական հաստատությունների և գիտական կազմակերպությունների ասպիրանտուրայում, ինտերնատուրայում, օրդինա­տու­րայում ***իրականացվող մասնագիտական կրթություն է***, ապա ***լրացուցիչ կրթու­թյունը***՝ մասնագիտական կրթության հենքի վրա ***հիմնական կրթական ծրագրերից դուրս իրականացվող ոչ ֆորմալ ուսումնառություն է,*** որըսակայն ***չի հանգեցնում որակա­վորման աստիճանի շնորհման և ուսումնառության արդյունքների պաշտոնական ճա­նաչման***, ***բացառությամբ Հայաստանի Հանրապետության օրենքներով սահմանված դեպ­քերի:*** Հետևաբար՝ նախագծով նախատեսված կարգավորումները՝ դատավոր նշա­նակվելու համար դատավորների առաջխաղացման ենթակա թեկնածուների ցուցակում ընդգրկվող անձանց համար ***լրացուցիչ կրթական ծրագիր իրականացնող կազմակեր­պությունում իրավունքի դասավանդումը*** մասնագիտական աշխատանքի փորձառություն համարելու մասով, հիմնավորված չէ և չի բխում «Կրթության մասին» և «Բարձրագույն և հետբուհական մասնագիտական կրթության մասին» օրենքների պահանջներից:

Ինչ վերաբերում է նախագծի հիմնավորման մեջ վկայակոչված այն փաստարկներին, որ *«կան կազմակերպություններ, որոնք առավել նեղ մասնագիտական կրթական ծրագիր են իրականացնում, սակայն չեն հանդիսանում բարձրագույն ուսումնական հաստատու­թյուն, ինչպես օրինակ «Դատախազության դպրոց» ՊՈԱԿ և «Հայաստանի Հանրապետու­թյան փաստաբանական դպրոց» հիմնադրամի կարգավիճակ ունեցող ոչ առևտրային կազ­մակերպությունը»,* ապա այս առումով հարկ է նշել, որ վերջիններիս կողմից կրթական, այդ թվում՝ վերապատրաստման և լրացուցիչ վերապատրաստման ծրագրերի իրականացումը նախատեսված է նրանց գործունեությունը կարգավորող օրենքներով, հետևաբար առա­ջարկում ենք դատավորների առաջխաղացման ենթակա թեկնածուների ցուցակում ընդգրկվող անձանց համար մասնագիտական աշխատանքի փորձառություն համարել ոչ թե առհասարակ լրացուցիչ կրթական ծրագրեր իրականացնող կազմակերպություններում իրավունքի դասավանդումը, այլ իրավունքի դասավանդումը կոնկրետ «Արդարադատու­թյան ակադեմիա» պետական ոչ առևտրային կազմակերպությունում և «Հայաստանի «Հանրապետության փաստաբանական դպրոց» հիմնադրամի կարգավիճակ ունեցող ոչ առևտրային կազմակերպությունում:

Հարկ է նաև նկատի ունենալ, որ նախագծի 1-ին հոդվածով նախատեսված վերոհիշյալ փոփոխության արդյունքում (106-րդ հոդվածում կատարվող փոփոխության մասով) հակասություն է առաջանում նախագծի 2-րդ հոդվածով նախատեսված կարգավորման միջև՝ հաշվի առնելով այն հանգամանքը, որ հիշյալ հոդվածով նախատեսվում է դատավորի թեկնածուների հավակնորդների ցուցակում իրավագիտության բնագավառում գիտական աստիճան ունեցող անձին ներկայացվող պահանջներից հանել վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրավունք դասավանդելու պահանջը: Հետևաբար այս առումով նախագծի 1-ին հոդվածի դրույթներն անհրաժեշտ է խմբագրել:

Անդրադառնալով նախագծի 2-րդ հոդվածով նախատեսվող փոփոխությանը՝ դատա­վորի թեկնածուների հավակնորդների ցուցակում իրավագիտության բնագավառում գիտա­կան աստիճան ունեցող անձին ներկայացվող պահանջներից՝ վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրա­վունք դասավանդելու կամ գիտական հաստատությունում գիտական աշխատանք կատա­րած լինելու պահանջը հանելու մասով, հայտնում ենք հետևյալը.

Դատավորի թեկնածուների հավակնորդների ցուցակում ընդգրկվող անձանց՝ գիտա­կան աստիճան ունենալու և վերջին ութ տարիների ընթացքում առնվազն հինգ տարի բարձ­րագույն ուսումնական հաստատությունում իրավունք դասավանդելու կամ գիտական հաս­տատությունում գիտական աշխատանք կատարած լինելու միաժամանակյա պահանջների առկայությունը պայմանավորված է դատական իշխանության անկախության ապահովման տեսանկյունից դատավորների ընտրության կամ նշանակման համակարգի էական նշանա­կությամբ և կարևորությամբ, հետևաբար այդ ինստիտուտի բնականոն և լիարժեք կենսա­գործունեությունը պահանջում է, որպեսզի դատավորներին ներկայացվող մասնագի­տա­կան և կրթական համապատասխան պահանջներին բավարարելու գործոնը հստակ ար­տա­հայտված լինի բոլոր դատական ատյաններում։

Դատավորի կարգավիճակի եվրոպական խարտիայի (1998) 2.1 պարագրաֆով սահ­մանված է, որ *դատավորների ընտրության կամ նշանակման գործընթացը կարգավորող կանոնները պետք է մշակվեն` հաշվի առնելով թեկնածուների` անկախ և անաչառ կերպով իրավական խնդիրներ լուծելու և մարդկային արժանապատվությունը հարգելու միջոցով օրենքը կիրառելու կարողությունը: Բացի այդ, դատավորի թեկնածուն պետք է ի վիճակի լինի կիրառել օրենքը, այսինքն`* ***քաջատեղյակ լինի ինչպես օրենսդրությունից, այնպես էլ դրա կիրառական պրակտիկայից:*** (Դատավորի կարգավիճակի մասին եվրոպական խարտիայի բացատրական նամակ, կետ 2.1):

Վերոգրյալի համատեքստում հարկ ենք համարում անդրադառնալ դատավորի թեկ-նածուների հավակնորդների ցուցակում ընդգրկվող անձանց՝ ուսումնական հաստատու­թյունում իրավունք դասավանդելու կամ գիտական հաստատությունում գիտական աշխա­տանք կատարած լինելու կարևորությանը:

Այս առումով կարելի է արձանագրել, որ իրավունքի դասավանդումը ենթադրում է այդ ոլորտի գիտելիքների յուրացվածության աստիճանի հարաբերակցում գործնականում դրանց կիրառման կարողության հետ և պայմանավորված է վերջինիս մի շարք կարողու­թյունների ձևավորման հանգամանքներով՝ ­ նպատակադրմամբ, ­ դասավանդման մեթոդի­կայի տեսական գիտելիքների կայուն մակարդակի առկայությամբ, ինչպես նաև գործնա­կանում դրանց կիրառման իրազեկությամբ, ­ մասնագիտական առումով տարբեր իրա­վիճակների ճիշտ վերլուծության և դրանց գործնական լուծում տալու կարողություններով, ինչն ըստ էության հնարավոր չէ ապահովել միայն գիտական աստիճան ունենալու պարա­գայում, հետևաբար դատավորի թեկնածուների հավակնորդների ցուցակում ընդգրկվելու համար չի կարող բավարար լինել զուտ իրավագիտության բնագավառում գիտական աստիճան ունենալու հանգամանքը:

Վերոգրյալ կարգավորումների բովանդակային վերլուծության արդյունքում կարող ենք փաստել, որ դատավորի թեկնածուների հավակնորդների ցուցակում ընդգրկվող անձանց՝ վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրավունք դասավանդելու կամ գիտական հաստատությունում գիտական աշխատանք կատարած լինելու պահանջները բխում են վերջիններիս վերապահված գործառույթների և լիազորությունների շրջանակից:

Միաժամանակ հարկ է նշել, որ դատական իշխանության անկախության և անա­չա­ռության ամրապնդման նպատակով դատավորների կարողությունների շարունակական զարգացումը հանդիսանում է Հայաստանի Հանրապետության կառավարության 2019 թվա­կան հոկտեմբերի 10-ի «Հայաստանի Հանրապետության դատական և իրավական բարե­փոխումների 2019-2023 թվականների ռազմավարությունը և դրանից բխող գործողու­թյուն­ների ծրագրերը հաստատելու մասին»N 1441-Լ որոշման 1-ին կետի 2-րդ ենթակետով հաս­տատված Հայաստանի Հանրապետության դատական և իրավական բարեփոխումների 2019-2023 թվականների ռազմավարությունից բխող 2019-2020 թվականների գործողու­թյուն­ների ծրագրի ռազմավարական ուղղություններից մեկը:

Բացի այդ, իրավական որոշակիության ապահովման տեսանկյունից առաջարկում ենք հանել նախագծի 1-ին հոդվածի 1-ին մասը, համաձայն որի՝ «փորձառություն է» բառից հետո լրացվում է «համարվում նաև» բառերը՝ ապահովելով օրենքի 98-րդ հոդվածի 5-րդ մասում նախատեսված անձանց համար մասնագիտական աշխատանքի փորձառության հստակ սահմանումը:

Ամփոփելով վերոգրյալը՝ գտնում ենք, որ նախագծի 2-րդ հոդվածով նախատեսված փոփոխության անհրաժեշտությունը բացակայում է՝ առաջարկությամբ բարձրացված խնդիրների համատեքստում:

**Եզրակացություն**

**««Հայաստանի Հանրապետության դատական օրենսգիրք» Հայաստանի Հանրապետության** **սահմանադրական օրենքում փոփոխություն և լրացում կատարելու մասին» ՀՀ օրենքի նախագծի բյուջետային բնագավառում կարգավորման ազդեցության գնահատման վերաբերյալ**

Նախագծով, մասնավորապես, առաջարկվում է կարգավորել դատավորի թեկնածու­ների ցուցակում ընդգրկվելու համար հավականող անձանց կողմից Բարձրագույն դատա­կան խոր­հուրդ ներկայացվող հայտի պահանջների հետ կապված որոշ հարաբերու­թյուն­ներ:

Հաշվի առնելով վերոգրյալը՝ հայտնում ենք, որ Նախա­­գծի ընդու­­նումը չի հան­գեցնի ՀՀ պետա­­­­կան բյու­ջեի եկա­մուտ­­ների նվազեցման, այնպես էլ պետական բյուջեի ծախսերի ավելացման:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ՆԱԽԱԳԱՀ

10 դեկտեմբերի 2019թ.

 Հայաստանի Հանրապետության Ազգային ժողովի պատգամավոր Արման Բաբաջանյանի կողմից օրենսդրական նախաձեռնության կարգով ներկայացված «Հայաստանի Հանրապետության դատական օրենսգիրք» սահմանադրական օրենքում փոփոխություն և լրացում կատարելու մասին» օրենքի նախագծի քննարկման համար գլխադասային նշանակել Պետական-իրավական հարցերի մշտական հանձնաժողովը:

 ԱՐԱՐԱՏ ՄԻՐԶՈՅԱՆ

*ՆԱԽԱԳԻԾ*

*Պ-417-10.12.2019-ՊԻ-011/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՍԱՀՄԱՆԱԴՐԱԿԱՆ ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

***Հոդված 1.*** «Հայաստանի Հանրապետության դատական օրենսգիրք» 2018 թվականի փետրվարի 7-ի ՀՕ-95-Ն սահմանադրական օրենքի (այսուհետ` Օրենք) 98-րդ հոդվածի 5-րդ մասում՝

1) «փորձառություն է» բառից հետո լրացնել «համարվում նաեւ» բառերը.

2) «հաստատությունում» բառից հետո լրացնել «կամ հետբուհական, լրացուցիչ կրթական ծրագիր իրականացնող կազմակերպությունում» բառերը:

***Հոդված 2.*** Օրենքի 106-րդ հոդվածի առաջին մասից հանել «եւ վերջին ութ տարիների ընթացքում առնվազն հինգ տարի բարձրագույն ուսումնական հաստատությունում իրավունք դասավանդած կամ գիտական հաստատությունում գիտական աշխատանք կատարած» բառերը:

***Հոդված 3.*** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԴԱՏԱԿԱՆ ՕՐԵՆՍԳԻՐՔ» ՍԱՀՄԱՆԱԴՐԱԿԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ ՕՐԵՆՔԻ ԸՆԴՈՒՆՄԱՆ**

«Հայաստանի Հանրապետության դատական օրենսգիրք» սահմանադրական օրենքի (այսուհետ` Օրենք) 106-րդ հոդվածի առաջին մասի համաձայն՝ իրավաբանական գիտությունների բնագավառում գիտական աստիճան ունեցող եւ վերջին ութ տարիների ընթացքում առնվազն հինգ տարի բարձրագույն ուսումնական հաստատություններում իրավունք դասավանդած կամ գիտական հաստատությունում գիտական աշխատանք կատարած անձը, որը բավարարում է Օրենսգրքի 97-րդ հոդվածի 1-ին մասով սահմանված պահանջները, իրավունք ունի դատավորի թեկնածուների հավակնորդների ցուցակում ընդգրկվելու հայտ ներկայացնելու Բարձրագույն դատական խորհուրդ:

Վերոշարադրյալ հոդվածից պարզ է, որ նպատակ է հետապանդվում միաժամանակ ապահովելու գիտական եւ գործնական հարթություններում առավել հմտացած եւ փորձառու իրավաբանների ներգրավումը որպես դատավորներ, սակայն առաջանում է այդչափ խիստ պահանջները դատավորների թեկնածուներին վերաբերող ընդհանուր պահանջների հետ համադրելու եւ դրանք միասնական համակարգային տրամաբանության մեջ տեղավորելու անհրաժեշտություն, իսկ համակարգային տրամաբանության տեսանկյունից այս մոտեցումնն անհասկանալի է:

Օրենքի 98-րդ հոդվածի 5-րդ մասի համաձայն՝ Օրենքի 106-րդ հոդվածում, 123-րդ հոդվածի 6-րդ մասի 3-րդ կետում եւ 132-րդ հոդվածի 2-րդ մասի 3-րդ կետով նախատեսված անձանց համար մասնագիտական աշխատանքի փորձառություն է բարձրագույն ուսումնական հաստատությունում իրավունքի դասավանդումը կամ գիտական հաստատությունում իրավունքի ոլորտում կատարած գիտական աշխատանքը:

Նորմերի վերլուծությունից պարզ է դառնում, որ ընդհանուր պահանջներ նախատեսող՝ Օրենքի 97-րդ հոդվածի առաջին մասի 5-րդ կետով սահմանված «առնվազն հինգ տարվա մասնագիտական աշխատանքի փորձառություն» ասվածը իրավագիտության բնագավառում գիտական աստիճան ունեցող դատավորների թեկնածուների հավակնորդների պարագայում պետք է հասկանալ միայն բարձրագույն ուսումնական հաստատությունում իրավունքի դասավանդումը կամ գիտական հաստատությունում իրավունքի ոլորտում կատարած գիտական աշխատանքը:

Մասնավորապես, թե ինչու է ամրագրվել բարձրագույն ուսումնական հաստատություններում իրավունք դասավանդած լինելու պահանջը՝ սահմանափակելով այն գիտական աստիճան ունեցողների ընդգրկման հնարավորությունը, որոնք դասավանդել են իրավաբանական անձի կարգավիճակ ունեցող հետբուհական եւ լրացուցիչ կրթական ծրագիր իրականացնող այլ կազմակերպությունում կամ ունեն ընդհանուր պահանջներին համապատասխան՝ տվյալ պարագայում առնվազն հինգ տարվա մասնագիտական աշխատանքի փորձառություն՝ զուգահեռ չզբաղվելով դասախոսությամբ:

Հայաստանի Հանրապետության կառավարության 1997 թվականի օգոստոսի 8-ի «Հայաստանի Հանրապետությունում գիտական աստիճանաշնորհման կանոնակարգը հաստատելու մասին» N 327 որոշմամբ հաստատված կանոնակարգի 2-րդ կետի համաձայն՝ գիտությունների թեկնածուի գիտական աստիճանի կարող են հավակնել այն անձինք, ովքեր ունեն բարձրագույն կրթություն (դիպլոմավորված մասնագետի կամ մագիստրոսի որակավորում) եւ հանձնել են քննություն Հայաստանի գիտական աստիճանաշնորհման անվանացանկի համապատասխան մասնագիտությունից: Գիտությունների դոկտորի գիտական աստիճանի կարող են հավակնել այն անձինք, ովքեր ունեն գիտության որոշակի բնագավառում ներդրած գիտական ավանդ եւ թեկնածուի գիտական աստիճան:

«Բարձրագույն եւ հետբուհական կրթության մասին» Հայաստանի Հանրապետության օրենքի 3-րդ հոդվածով տրված են «հետբուհական մասնագիտական կրթություն» հասկացությունը, որի համաձայն՝ այն բարձրագույն մասնագիտական կրթության (մագիստրոսի, դիպլոմավորված մասնագետի) հենքի վրա ասպիրանտի, հետազոտողի, հայցորդի ծրագրով իրականացվող մասնագիտական կրթությունն է եւ «լրացուցիչ կրթություն» հասկացությունը, որի համաձայն՝ այն մասնագիտական կրթության հենքի վրա հիմնական կրթական ծրագրերից դուրս մասնագիտական որակները կատարելագործող, մասնագիտական վերաորակավորումը ապահովող, անձի մասնագիտական որակավորումն անընդհատ լրացնող կրթությունն է:

Կան կազմակերպություններ, որոնք առավել նեղ մասնագիտական կրթական ծրագիր են իրականացնում, սակայն չեն հանդիսանում բարձրագույն ուսումնական հաստատություն, որքանով որ չեն տեղավորվում «Բարձրագույն եւ հետբուհական կրթության մասին» Հայաստանի Հանրապետության օրենքով տրված «բարձրագույն ուսումնական հաստատություն» հասկացության մեջ, ինչպես օրինակ «Դատախազության դպրոց» ՊՈԱ կազմակերպությունն է եւ «Հայաստանի Հանրապետության փաստաբանական դպրոց» հիմնադրամի կարգավիճակ ունեցող ոչ առեւտրային կազմակերպությունն է:

Առաջարկվող նախագծով գիտական հարթությունում փորձառու իրավաբանների որպես դատավորներ ներգրավման նպատակի համար կարող է բավարար լինել գիտական աստիճան ունենալը եւ գիտական հաստատությունում գիտական աշխատանք կատարած լինելը, իսկ գործնական հարթությունում՝ առնվազն հինգ տարվա մասնագիտական փորձառությունը, որը ներառում է նաեւ բարձրագույն ուսումնական հաստատություններում եւ հետբուհական կամ լրացուցիչ կրթական ծրագիր իրականացնող այլ կազմակերպությունում դասավանդման ժամանակահատվածը:

**ՏԵՂԵԿԱՆՔ**

Գործող օրենքի փոփոխվող հոդվածների վերաբերյալ

**Հոդված 98. Հայտի ներկայացումը**

1. Դատավորի թեկնածուների հավակնորդների ցուցակում ընդգրկվել հավակնող անձը (այսուհետ` հավակնորդ) որակավորման ստուգման մասին որոշման հրապարակման

օրվան հաջորդող օրվանից մեկամսյա ժամկետում որակավորման ստուգմանը մասնակցելու համար Բարձրագույն դատական խորհուրդ է ներկայացնում Բարձրագույն դատական խորհրդի սահմանած ձևի հայտ:

2. Հայտին կից ներկայացվում են`

1) անձը հաստատող փաստաթղթի, նույնականացման քարտի պատճենները և

էլեկտրոնային փոստի հասցեն.

2) հինգ գունավոր լուսանկար.

3) իր կենսագրական տվյալները պարունակող քարտ.

4) նոտարական կարգով հաստատված բանավոր հայտարարություն իր դատվածության և սնանկության կամ դրանց բացակայության մասին.

5) իրավաբանական կրթության` պահանջվող որակավորման աստիճանի

առկայությունը հավաստող փաստաթուղթ.

6) հայերենին տիրապետելու հանգամանքը հավաստող փաստաթուղթ.

7) պահանջվող օտար լեզուների` Բարձրագույն դատական խորհրդի սահմանած

համապատասխան մակարդակին տիրապետելու հանգամանքը հավաստող փաստաթուղթ.

8) պահանջվող մասնագիտական աշխատանքի փորձառությունը հավաստող ապացույց, այդ թվում` աշխատանքային պարտականությունները հավաստող պաշտոնի

անձնագիր կամ այլ փաստաթղթեր.

9) արական սեռի հավակնորդի դեպքում` պարտադիր զինվորական ծառայություն

անցած լինելու հանգամանքը հավաստող կամ այլընտրանքային ծառայություն անցած

լինելու կամ պարտադիր զինվորական ծառայությունից ազատված լինելու փաստը

հավաստող փաստաթուղթ.

10) դատավորի պաշտոնում նշանակմանը խոչընդոտող ֆիզիկական արատների և

հիվանդությունների բացակայության մասին Կառավարության սահմանած կարգով տրված

փաստաթուղթ.

11) Բարձրագույն դատական խորհրդի սահմանած ձևով համաձայնություն` իր վե­րա­­բերյալ պետական մարմիններից և պաշտոնատար անձանցից, հավակնորդին ներկայացվող պահանջների համապատասխանության ստուգման սահմաններում, անհրաժեշտ անձնա­կան տվյալներ, այդ թվում` բժշկական գաղտնիք հանդիսացող և այլ տեղեկություններ ստանալու մասին.

12) առավելագույնը երեք երաշխավորագիր-նամակ` ըստ հավակնորդի ցանկության.

13) օրենքով սահմանված չափով պետական տուրքի վճարման անդորրագիր.

14) գրավոր հայտարարություն հայտում առկա տեղեկությունների և կից ներկայացված փաստաթղթերի հավաստիության մասին:

3. Հայերենին տիրապետելու հանգամանքը հավաստվում է ուսումնական հաստա­տու­­թյուն­նե­րում հայերենով կրթություն ստացած կամ կրթական ծրագրերով նախատեսված` հայոց լեզու առարկայի ուսումնառությունն ավարտած և ամփոփիչ ատեստավորում անցած լինելու վերաբերյալ ուսումնական հաստատությունների տված ավարտական փաստաթղթով (վկայական, ատեստատ, դիպլոմ): Հայերենին տիրապետելու հանգամանքը հավաստող ավարտական փաստաթղթի բացակայության դեպքում հայերենին տիրապետելու հանգա­մանքն ստուգվում է կրթության և գիտության ոլորտում Կառավարության քաղաքականու­թյու­նը մշակող և իրականացնող նախարարի սահմանած կարգով, որը պետք է նախատեսի հայերենին տիրապետելու հանգամանքի ստուգման ողջամիտ, օբյեկտիվ չափորոշիչներ, ինչպես նաև գործընթացի վերահսկողության ընթացակարգեր:

4. Սույն օրենսգրքի իմաստով` մասնագիտական աշխատանքի փորձառությունը բակալավրի կամ դիպլոմավորված մասնագետի բարձրագույն իրավաբանական կրթու­թյան որակավորման աստիճան ձեռք բերելուց հետո իրավունքի ոլորտում իրականացված մասնագիտական գործունեությունն է, եթե այլ բան սահմանված չէ սույն օրենսգրքով:

5. Սույն օրենսգրքի 106-րդ հոդվածում, 123-րդ հոդվածի 6-րդ մասի 3-րդ կետում և 132-րդ հոդվածի 2-րդ մասի 3-րդ կետով նախատեսված անձանց համար մասնագիտական

աշխատանքի փորձառություն է **համարվում նաև** բարձրագույն ուսումնական հաստատու­թյու­նում **կամ հետբուհական, լրացուցիչ կրթական ծրագիր իրականացնող** **կազ­մա­կեր­պու­թյունում** իրավունքի դասավանդումը կամ գիտական հաստատությունում իրավունքի ոլորտում կատարած գիտական աշխատանքը:

**Հոդված 106. Դատավորների թեկնածուների հավակնորդների ցուցակում իրավագիտու­թյան բնագավառում գիտական աստիճան ունեցող անձի ընդգրկման կարգը**

1. Իրավագիտության բնագավառում գիտական աստիճան ունեցող **~~և վերջին ութ~~**

**~~տարիների ընթացքում առնվազն հինգ տարի բարձրագույն ուսումնական հաստատու­թյու­նում իրավունք դասավանդած կամ գիտական հաստատությունում գիտա­կան աշխա­տանք կատարած~~** անձը (այսուհետ` գիտական աստիճան ունեցողհավակնորդ), որը բավարարում է սույն օրենսգրքի 97-րդ հոդվածի 1-ինմասով սահմանված պահանջները, իրավունք ունի դատավորի թեկնածուներիհավակնորդների ցուցակում ընդգրկվելու հայտ ներկայացնելու Բարձրագույն դատականխորհուրդ:

2. Գիտական աստիճան ունեցող հավակնորդը դատավորի թեկնածուների հավակ­նորդ­ների ցուցակում ընդգրկվելու հայտը ներկայացնում է դատավորների թեկնածուների ցուցակի համալրման նպատակով տրված հայտարարությամբ նշված ժամկետներում:

3. Հայտին կցվում են սույն օրենսգրքի 98-րդ հոդվածով նախատեսված փաստա­թղթերը, գիտական աստիճանի առկայությունը հավաստող փաստաթուղթը, ինչպես նաև գիտական աշխատությունների և հրապարակումների ցանկը:

4. Գիտական աստիճան ունեցող հավակնորդի հայտն ստուգվում է սույն օրենսգրքի 99-րդ հոդվածով սահմանված կարգով:

5. Գիտական աստիճան ունեցող հավակնորդը սույն օրենսգրքով սահմանված կարգով անցնում է որակավորման ստուգման հարցազրույցի փուլը: